因遊支硎寺寄邢端公
作者：皎然
朝代：唐

paragraphs: 大廈資多士，掄材得豫章。
清門推問望，早歲騁康莊。
作用方開物，聲名久擅塲。
丹延分塞郡，宿昔領戎行。
始馭屏星乘，旋陰蔽茀棠。
朝端瞻鶚立，關右仰鷹揚。
威令兼寧朔，英聲重護羌。
三軍成父子，雜虜避封疆。
身執金吾貴，時遭寶運昌。
雍容持漢矟，肅穆衛周堂。
排難知臣節，攻疑定國章。
一言明大義，千載揖休光。
踐職勳庸列，修躬志行彰。
優游應慕陸，止足定師張。
中扆懷殊政，南州佇小康。
仁爲桂江雨，威是柏臺霜。
謇諤言無隱，公忠禍不防。
譴深辭紫禁，恩在副朱方。
切玉鋒休淬，垂天翅罷翔。
論文徵賈馬，述隱許求羊。
肘後看金碧，腰間笑水蒼。
詩題白羽扇，酒挈綠油囊。
曠達機何有，深沈器莫量。
時應登古寺，佳趣在春岡。
止水平香砌，鮮雲滿石牀。
山情何寂樂，塵世自飛揚。
已遇鑪峰社，還思緝蕙房。
外心親地主，內學事空王。
花會宜春淺，禪遊喜夜涼。
高明依月境，蕭散躡庭芳。
得道殊秦佚，隳名似楚狂。
餘生於此足，不欲返韶陽。